নারায়ণগঞ্জের আন্তর্জাতিক মহিলা মাস্টার শামীমা আক্তার লিজা মানিকগঞ্জের নাজরানা খান ইভাকে হারিয়ে ৮ ম্যাচ শেষে ৭ পয়েন্ট নিয়ে এককভাবে শীর্ষে রয়েছেন। সাড়ে ৬ পয়েন্ট পেয়ে দ্বিতীয় স্থানে রয়েছেন তিতাস ক্লাবের আন্তর্জাতিক মহিলা মাস্টার রানী হামিদ। তিনি ডেসটিনি ২০০০ লিমিটেডের শারমিন সুলতানা শিরিনকে পরাজিত করেন। শীর্ষস্থান চ্যুত ইভা ৬ পয়েন্ট সংগ্রহ করে তৃতীয় স্থানে অবস্থান করছেন। গতকাল জাতীয়  ক্রীড়া পরিষদের দাবা কক্ষে অনুষ্ঠিত অষ্টম রাউন্ডের অন্যান্য খেলায় ঢাকার জাহানারা হক রুনু পাবনার আরিফা খাতুন মনিকে, কুষ্টিয়ার দিলারা জাহান নুপুর বরিশালের মাসুদা বেগমকে পরাজিত করেন। এছাড়া মলি ও ঢাকা মেট্রোপলিটন চেস ক্লাবের মহিলা ফিদে মাস্টার জাকিয়া সুলতানা এবং মতিঝিল সরকারী বালিকা উচ্চ বিদ্যালয়ের তানজিনা আক্তার তানি ও পাবনার রোকসানা তিতলী পরস্পরের সাথে পয়েন্ট ভাগাভাগি করেন।